**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.07.2025, ora 08:00 – 13.07.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.07.2025, ora 07:00**

**RÂURI**

**Debitele au fost, în general, în scădere**, exceptând cursurile inferioare ale Someșului, Buzăului, Rm. Sărat, Putnei, cursul mijlociu și inferior al Mureșului și cursul superior al Prutului, unde au fost în creștere prin propagare.

Pe râurile din bazinele: Vedea, Argeș, Suceava, Bârlad, bazinele mijlocii și inferioare ale Jiului și Ialomiței, bazinul inferior al Oltului, bazinul superior al Moldovei, cursul mijlociu și inferior al Prutului, afluenții acestuia și pe râurile din Dobrogea, debitele au fost relativ staționare.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Crișul Alb, Târnava Mare, Moravița, Rm. Sărat, Suceava, Bârlad, bazinele superioare ale Crasnei și Timișului, bazinele mijlocii și inferioare ale Buzăului și Putnei, pe afluenții Prutului, pe unii afluenți din bazinele Mureșului, Jiului, Oltului, Argeşului, Ialomiței şi pe unii afluenți din bazinul superior al Vedei.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând cursul inferior al Mureșului, unde vor fi în creștere prin propagare.

Pe râurile din bazinele: Vedea, Argeș, Bârlad, bazinele mijlocii și inferioare ale Jiului și Ialomiței, bazinul inferior al Oltului, cursul mijlociu și inferior al Prutului, afluenții acestuia și pe râurile din Dobrogea, debitele vor fi relativ staționare.

Nivelurile pe râuri la stațiile hidrometrice se situează sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 12 - 13.07.2025 a fost în creștere, la valoarea de 2300 m3/s**, sub media multianuală a lunii iulie (5350 m3/s).

În aval de Porțile de Fier debitele au fost în creștere pe sectorul Gruia - Giurgiu, staționare la Oltenița și în scădere pe sectorul Călărași - Tulcea.

**Debitul la intrarea în țară (secțiunea Baziaș) va fi în creștere (2600 m3/s).**

În aval de Porțile de Fier debitele vor fi în creștere pe sectorul Gruia – Vadu Oii şi în scădere pe sectorul Brăila - Tulcea.

**2.** **Situaţia meteorologică în intervalul 12.07.2025, ora 09:00 –13.07.2025, ora 06:00**

**Administraţia Naţională de Meteorologie** (A.N.M.) a emis în data de 12.07.2025, la ora 10:00, **Atenționarea Meteorologică nr. 87**, conform căreia:

**- COD GALBEN:** ,,*Duminică, în județele Dolj, Olt, Teleorman, Giurgiu, Călărași, Ilfov, precum și în municipiul București, va fi caniculă și disconfort termic în creștere. Indicele temperatură-umezeală (ITU) se va apropia pe alocuri de pragul critic de 80 de unități. Temperaturile maxime vor fi de 35...36 de grade. Notă: la începutul săptămânii viitoare valul de căldură, canicula și disconfortul termic vor fi în extindere și intensificare, îndeosebi în jumătatea de sud a țării.”*

Această **Atenționare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- CĂLĂRAȘI, DOLJ, GIURGIU, ILFOV, OLT, TELEORMAN şi Municipiul BUCUREŞTI (7 prefecturi) – COD GALBEN.*

**ÎN ŢARĂ**

Vremea s-a încălzit ușor, valorile termice diurne s-au situat în jurul celor normale pentru această dată, iar în sud și în sud-est local a fost călduroasă. În regiunile sud-vestice, sudice și sud-estice cerul a fost variabil, mai mult senin ziua. În restul teritoriului temporar au fost înnorări și local, îndeosebi după-amiaza și seara, în Crișana, Maramureș, Transilvania, Moldova și la munte, averse, descărcări electrice și intensificări de scurtă durată ale vântului. Pe arii restrânse, în Transilvania și nordul Moldovei cantitățile de apă au depășit 15...25 l/mp (până la 27.8 l/mp la stația meteorologică Târgu Neamț). S-au semnalat căderi de grindină (de mici și medii dimensiuni, inclusiv strat de grindină), din surse externe pe raza jdețelor Neamț și Bihor. Temperaturile maxime au fost cuprinse între 22 grade la Întorsura Buzăului și 33 de grade la Cernavodă. La ora 06 se înregistrau valori termice cuprinse între 7 gade la Toplița, Joseni și Miercurea Ciuc și 22 de grade la Sulina. Spre sfârșitul intervalului în nord-vestul teritoriului și în depresiuni izolat s-a format ceață.

*Observație: de ieri dimineață de la ora 6 au fost emise 8 mesaje pentru fenomene meteorologice periculoase imediate: 1 avertizare cod rosu emisă de către SRPV Bacău; 2 avertizări cod portocaliu emise de către SRPV Bacău; 5 atenționări cod galben, dintre care 4 de către SRPV Bacău și 1 de către SRPV Cluj-Napoca.*

**LA BUCUREŞTI**

Vremea a fost frumoasă, dar a devenit călduroasă după-amiaza. Cerul a fost variabil ziua și senin noaptea, iar vântul a suflat slab până la moderat. Temperatura maximă a fost de 31 de grade. La ora 6 se înregistrau 12 grade la Băneasa, 16 grade la Afumați și 17 grade la Filaret.

**3. Prognoza meteorologică în intervalul 13.07.2025, ora 09:00 –14.07.2025, ora 09:00**

**ÎN ŢARĂ**

Vremea va deveni călduroasă în cea mai mare parte a țării, local caniculară și cu disconfort termic în creștere în Oltenia și în Muntenia, unde indicele temperatură-umezeală (ITU) se va apropia de pragul critic de 80 de unități. Cerul va fi variabil, temporar cu înnorări, averse, descărcări electrice și intensificări de scurtă durată ale vântului, pe alocuri la munte și izolat în interiorul arcului carpatic. Temperaturile maxime se vor încadra între 26 și 36 de grade, iar cele minime vor fi cuprinse între 12 și 23 de grade, mai coborâte în zonele depresionare din estul Transilvaniei, spre 7 grade.

**LA BUCUREŞTI**

Vremea va deveni caniculară, cu disconfort termic în creștere, astfel încât indicele temperatură-umezeală (ITU) se va apropia de pragul critic de 80 de unități. Cerul va fi variabil, mai mult senin ziua. Vântul va sufla slab și moderat. Temperatura maximă, în creștere ușoară față de ziua anterioară, se va situa în jurul valorii de 35 de grade, iar cea minimă va fi de 16...19 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre monitorizarea calitativă a cursurilor de apă: Corund, Târnava Mică, Târnava Mare și Mureș.

În data de 12.07.2025 s-au constatat următoarele:

- **râul Corund**: concentrația clorurilor, pe probele de apă prelevate în amonte confluență cu r. Târnava Mică, în data de 12.07.2025, ora 06:00, a crescut cu 314 mg/l față de valoarea înregistrată în data de 11.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea în secțiunea *r. Corund amonte confluență cu r. Târnava Mică* a variat între 3090 μS/cm și 6950 μS/cm;

- **calitatea râului Târnava Mică** este influențată de aportul râului Corund, variația fiind pulsatorie; în data de 12.07.2025, ora 06:00, în secțiunea *Târnăveni priză*, concentrația clorurilor a crescut cu 30 mg/l față de valoarea înregistrată în data de 11.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea în secțiunea *Târnava Mică aval loc. Praid* a variat între 1135 μS/cm și 2111 μS/cm;

- **râul Târnava Mare - secțiunea Mihalț**: în data de 12.07.2025 concentrația clorurilor a scăzut cu 7 mg/l față de valoarea înregistrată în data de 11.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea a variat între 1151 μS/cm și 1211 μS/cm;

- **râul Mureș**: în data de 12.07.2025, ora 06:00, în secțiunea *Nădlac*, concentrația clorurilor a scăzut cu 24 mg/l față de valoarea înregistrată în data de 11.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea pe râul Mureș în secțiunea *Nădlac* a variat între 486 μS/cm și 600 μS/cm.

Este de menționat faptul că până în prezent, potrivit observațiilor din teren, nu s-a constatat mortalitatea faunei piscicole pe râul Mureș.

În continuare, pe lângă măsurile la nivel local în zona minei, în vederea limitării poluării în secțiunea Alba lulia (râul Mureș), respectiv scăderea valorilor ridicate ale conductivității și ale concentrațiilor de cloruri, se evacuează, în scopul asigurării diluției, apă din acumulările Bezid (râul Târnava Mică), acumulările Zetea (râul Târnava Mare), acumulările Mihoiești (râul Arieș). În același timp, pentru asigurarea diluției în aval de secțiunea Alba lulia, se evacuează apă de calitate bună din acumulările de pe râurile Sebeș, Cugir, Cerna și Strei. Diluția asigurată prin evacuarea de apă din acumulările anterior menționate reprezintă un debit suplimentar ce însumează cca. 21 m3/s.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

`

**DIRECȚIA COMUNICARE ȘI DIGITALIZARE**